**Kvalitets- og sikkerhedschef bliver driftsdirektør**

Jens Nielsen, som de sidste seks år har fungeret som kvalitets- og sikkerhedschef i Forenede Service, er nu tiltrådt som driftsdirektør for Forenede Service's Nordsjællandske afdeling, der varetager rengøringsopgaver for blandt andre kommunerne i Fredensborg, Frederikssund, Rudersdal, Grib Skov, Helsingør og Holbæk.   
  
”Forenede Service er stolt over at kunne præsentere vores nordsjællandske kunder for en så engageret driftsdirektør, som udover at have et grundigt kendskab til virksomhedens organisation, strukturer og mangesidede virke, også har indgående erfaring med kvalitet og sikkerhed. Og jeg er sikker på, at vores kunder i Nordsjælland vil nyde godt af Jens’s engagement, indsigt og professionalisme,” forklarer Forenede Service’s administrerende direktør Steen Gede.   
  
Før sin ansættelse i Forenede Service har 50-årige Jens Nielsen blandt andet fungeret som kvalitetschef i De Forenede Dampvaskerier, rengøringschef i Roskilde Kommune og driftchef i ISS Facility Service.  
  
Som ny driftschef, og dermed Jens Nielsens tætte sparringspartner i forhold til Forenede Service’s nordsjællandske kunder, er 36-årige Dennis Rosenberg udnævnt. Dennis er uddannet som planlægger og har de sidste 16 år høstet bred erfaring i branchen med blandt andet kontraktstyring, driftsoptimering, controlling samt udarbejdelse og styring af arbejdsplaner, løsningsbeskrivelser og kalkulationer.